“ดาวโจนส์” บวกต่อเกือบ 200 จุด นลท.คลายกังวล “เฟด” ขึ้นดอกเบี้ย-จับตางบ “กลุ่มไอที”
“ดาวโจนส์” บวกต่อเกือบ 200 จุด นักลงทุนคลายกังวล “เฟด” ขึ้นดอกเบี้ย-จับตาาผลประกอบการบริษัทขนาดใหญ่ “กลุ่มไอที” สัปดาห์นี้ โดย ณ เวลา 21.02 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 31,683.40 จุด บวก 183.78 จุด หรือ 0.58%
“ดาวโจนส์” บวกต่อเกือบ 200 จุด นักลงทุนคลายกังวล “เฟด” ขึ้นดอกเบี้ย-จับตาาผลประกอบการบริษัทขนาดใหญ่ “กลุ่มไอที” สัปดาห์นี้
25 ต.ค. 2565

ผู้สื่อข่าวรายงาน วันนี้(25ต.ค.65)ดัชนีดาวโจนส์พลิกพุ่งขึ้นเกือบ 200 จุด หลังปรับตัวแคบในช่วงแรก โดย ณ เวลา 21.02 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 31,683.40 จุด บวก 183.78 จุด หรือ 0.58%
โดยดัชนีดาวโจนส์พุ่งขึ้นกว่า 400 จุดวานนี้ ขณะที่นักลงทุนคลายความกังวลเกี่ยวกับการเร่งปรับขึ้นอัตราดอกเบี้ยของธนาคารกลางสหรัฐ (เฟด) หลังมีรายงานว่ากิจกรรมทางธุรกิจของสหรัฐได้ชะลอตัวลงในเดือนต.ค.
ด้านเอสแอนด์พี โกลบอลเปิดเผยว่า ดัชนีผู้จัดการฝ่ายจัดซื้อ (PMI) รวมภาคการผลิตและภาคบริการเบื้องต้นของสหรัฐ ปรับตัวลงสู่ระดับ 47.3 ในเดือนต.ค. ซึ่งเป็นระดับต่ำสุดในรอบ 2 เดือน จากระดับ 49.5 ในเดือนก.ย. โดยดัชนี PMI ถูกกดดันจากการหดตัวของคำสั่งซื้อใหม่และการจ้างงาน ขณะที่ความเชื่อมั่นของภาคธุรกิจดิ่งลงแตะระดับต่ำสุดในรอบกว่า 2 ปี
ทั้งนี้ ดัชนี PMI ยังคงอยู่ต่ำกว่าระดับ 50 ซึ่งบ่งชี้ว่าภาคธุรกิจของสหรัฐอยู่ในภาวะหดตัว และเป็นการหดตัวติดต่อกันเดือนที่ 4
นอกจากนี้นักลงทุนจับตาผลประกอบการของบริษัทขนาดใหญ่ในกลุ่มเทคโนโลยีในสัปดาห์นี้ ได้แก่ แอปเปิล, อัลฟาเบท, แอมะซอน, ไมโครซอฟท์ และเมตา แพลทฟอร์มส์ รวมทั้งการเปิดเผยดัชนีราคาการใช้จ่ายเพื่อการบริโภคส่วนบุคคล (PCE) ในวันศุกร์ ซึ่งเป็นมาตรวัดอัตราเงินเฟ้อที่เฟดให้ความสำคัญ
ขณะเดียวกัน ตลาดจับตาการเปิดเผยตัวเลขผลิตภัณฑ์มวลรวมภายในประเทศ (GDP) ประจำไตรมาส 3 ของสหรัฐในวันพฤหัสบดี
เฟดสาขาแอตแลนตา เปิดเผยว่า แบบจำลองคาดการณ์ GDPNow ล่าสุดแสดงให้เห็นว่า เศรษฐกิจสหรัฐขยายตัว 2.9% ในไตรมาส 3
เฟดสาขาแอตแลนตาจะรายงานตัวเลขคาดการณ์ GDPNow ครั้งใหม่ในวันที่ 26 ต.ค. ก่อนที่กระทรวงพาณิชย์สหรัฐจะเปิดเผยตัวเลข GDP ประจำไตรมาส 3 ในวันที่ 27 ต.ค.
ก่อนหน้านี้ กระทรวงพาณิชย์สหรัฐเปิดเผยว่าเศรษฐกิจสหรัฐหดตัว 1.6% ในไตรมาส 1 และ 0.6% ในไตรมาส 2 ซึ่งการที่เศรษฐกิจหดตัว 2 ไตรมาสติดต่อกัน ทำให้สหรัฐเข้าสู่ภาวะถดถอยทางเทคนิค
ส่วนการเปิดเผยตัวเลขเศรษฐกิจสหรัฐในวันนี้ ผลสำรวจของเอสแอนด์พี คอร์โลจิก เคส ชิลเลอร์ บ่งชี้ว่า ราคาบ้านในสหรัฐได้ชะลอตัวในเดือนส.ค.
ทั้งนี้ ดัชนีราคาบ้านทั่วประเทศในสหรัฐเพิ่มขึ้น 13% ในเดือนส.ค. เมื่อเทียบรายปี แต่ต่ำกว่าระดับ 15.6% ในเดือนก.ค.
ส่วนดัชนีราคาบ้านใน 20 เมืองของสหรัฐ เพิ่มขึ้น 13.1% หลังจากดีดตัวขึ้น 16% ในเดือนก.ค.ราคาบ้านเพิ่มขึ้นสูงสุดในเมืองไมอามี แทมปา และชาร์ลอตต์
ทั้งนี้ ดัชนีราคาบ้านชะลอตัวลง โดยได้รับผลกระทบจากการพุ่งขึ้นของอัตราดอกเบี้ยเงินกู้จำนอง